ສະຫະປະຊາຊາດ ອະນຸມັດ ການສົ່ງທະຫານ ໄປມາລີ
ສະພາຄວາມໝັ້ນຄົງ ສປຊ ອະນຸມັດການສົ່ງກຳລັງທະຫານຕ່າງປະເທດ ໄປຊ່ອຍປາບພວກກໍ່ການຮ້າຍ ຢູ່ໃນປະເທດມາລີ.
ສະພາຄວາມໝັ້ນຄົງຂອງອົງການສະຫະປະຊາຊາດໄດ້ອະນຸມັດ ການສົ່ງກຳລັງທະຫານຕ່າງປະເທດ ໄປຊ່ອຍທ້ອນໂຮມ ປະເທດ ມາລີ ແຕ່ຂະນະດຽວກັນ ກໍທວງໃຫ້ ມີການດຳເນີນຄວາມພະຍາ ຍາມເພື່ອສ້າງຄວາມຖືກຕ້ອງປອງດອງຊາດທາງ ດ້ານການເມືອງ ຈັດໃຫ້ມີການເລືອກຕັ້ງ ແລະການຝຶກແອບຢູ່ໃນກອງທັບ ບັນດາປະເທດສະມາຊິກ ຂອງສະພາຄວາມໝັ້ນຄົງສະຫະປະ ຊາຊາດໄດ້ລົງຄະແນນສຽງຢ່າງເປັນເອກກະສັນໃນວັນພະຫັດ ວານນີ້ ໃຫ້ການອະນຸມັດຕໍ່ມະຕິ ທີ່ແນ່ໃສ່ເພື່ອຟື້ນຟູສັນຕິພາບ ປົກປ້ອງສິດທິມະນຸດແລະກຳຈັດໄພຂົ່ມຂູ່ຂອງພວກກໍ່ການຮ້າຍ ໃຫ້ໝົດໄປຈາກປະເທດດັ່ງກ່າວ ທ່ານ Tieman Coulibaly ລັດຖະມົນຕີການຕ່າງປະເທດມາລີ ເອີ້ນການຕັດສິນໃຈໃນຄັ້ງນີ້ວ່າ ເປັນບາດກ້າວທີ່ມີຄວາມສຳຄັນປະຫວັດສາດ ທີ່ຈະຊ່ອຍ ຟື້ນຟູອຳນາດຂອງລັດຖະບານທີ່ຖືກຕ້ອງຊອບທຳຕາມກົດໝາຍຂອງມາລີ ເອກອັກຄະລັດຖະທູດຝຣັ່ງປະຈຳອົງການສະຫະປະຊາຊາດທ່ານ Gerard Araud ກ່າວ ວ່າ ສະຫະພາບຢູໂຣບຈະໃຫ້ການສະໜັບສະໜຸນ ຕໍ່ການດຳເນີນຄວາມພະຍາຍາມ ເພື່ອ ສ້າງສະຖຽນລະພາບ ໃຫ້ແກ່ມາລີ ແລະຊອກສະແຫວງຫາການສະໜັບສະໜຸນທາງດ້ານ ການເງິນຕໍ່ການດຳເນີນຄວາມພະຍາຍາມທີ່ວ່ານີ້ ໃນການຖະແຫຼງຕໍ່ພວກນັກຂ່າວ ໃນວັນພະຫັດວານນີ້ ຫຼັງຈາກການລົງມະຕິຂອງສະພາ ຄວາມໝັ້ນຄົງແລ້ວ ທ່ານ Araud ເວົ້າວ່າ ຍັງບໍ່ທັນມີການກຳນົດວັນເວລາກ່ຽວກັບການ ປະຕິບັດງານທາງທະຫານເທື່ອ ທ່ານໄດ້ສະແດງຄວາມຫວັງອອກມາວ່າ ການແຊກແຊງ ດ້ວຍກຳລັງປະກອບອາວຸດອາດຈະບໍ່ມີຄວາມຈຳເປັນ